Taalgebruik: Uitroepteken (!)(Foto: Moose Photos/Pexels) Dié inligting oor die gebruik van die uitroepteken in Afrikaans kom uit die Afrikaanse woordelys en Afrikaanse Woordelys en Spelreëls (11de omvattend herbewerkte uitgawe). Oriëntasie: Die uitroepteken (!) word geplaas ná uitroepe en bevele, sinne wat affek soos woede of verbasing uitdruk, of sinne wat hard uitgespreek word. Die uitroepteken word teenaan die voorafgaande woord geskryf, gevolg deur ŉ spasie. Uitroeptekens kan ook in leenwoorde deel wees van die vaste spelling van die woord, maar tree in so ŉ geval as skryfteken op, byvoorbeeld waar dit die klapklank aandui in die leuse van Suid-Afrika, !ke e: /xarra //ke. Reël 13.59 (volgens die AWS se indeling van spelreëls): Die uitroepteken word gebruik ná enige woord, frase of sin in die direkte rede wat hard en skielik uitgespreek moet word. Reël 13.60: Die uitroepteken wat ná ŉ woord, frase of sin geplaas word, dui affek soos verbasing, ongeloof, blydskap of sarkasme aan. Opmerking: Affek (gevoel) kan uitgedruk word sonder die gebruik van ŉ uitroepteken. Uitroeptekens moet oordeelkundig gebruik word, want te veel daarvan is steurend. Reël 13.61: Die uitroepteken wat binne ŉ sin gebruik word om affek met betrekking tot die voorafgaande woord of woorde uit te druk, word op sy eie of saam met ander woorde tussen hakies geplaas. Reël 13.62: Bevele en waarskuwings word in die reël met ŉ uitroepteken afgesluit. Opmerking: Die uitroepteken of komma kan twee identiese bevele of waarskuwings skei, byvoorbeeld: Nee! Nee! of Nee, nee! Dié taalbrokkie is ŉ verkorte weergawe van die oorspronklike inligting wat in die nuwe Afrikaanse Woordelys en Spelreëls (11de omvattend herbewerkte uitgawe) gepubliseer is. Uitgewer: Pharos Prys: R490-00* *Prys onderhewig aan verandering Koop die boek by Graffiti Boeke